En 26-årig mand fra Mors blev søndag morgen anholdt, efter at politiet havde fået et tip om, at han havde et jagtgevær, som han ikke havde tilladelse til. Anmelderen var nervøs for, hvad den 26-årige ville bruge geværet til, og politiet rykkede derfor til Mors for at undersøge sagen. Manden havde ikke noget våben på sig, da han blev anholdt, men på en adresse, som han ifølge politiet har tilknytning til, fandt betjentene et oversavet jagtgevær. Den 26-årige er nu sigtet for ulovlig våbenbesiddelse under særligt skærpende omstændigheder. Han har ifølge vagtchefen ved Midt- og Vestjyllands Politi ikke ønsket at fortælle, hvorfor han lå inde med det ulovlige våben. Manden er i forvejen godt kendt af ordensmagten, og han vil senere søndag blive fremstillet i et grundlovsforhør med krav om fængsling.

Referat:
Morsingbo sigtes for ulovlig våbenbesiddelse under særligt skærpende omstændigheder.